backfisch
Store norske leksikon,Ordforklaringer,Ord og uttrykk på andre språk,Tyske ord og uttrykk
Backfisch er et ord som opprinnelig betyr småfisk som best egner seg til steking, men som også brukes om ung jente tidlig i tenårene. Ordet stammer fra tysk. Det finnes både i norsk, dansk og svensk, men er sjelden i bruk i dag.
Ordet kan være en sammensetning av det tyske verbet 'backen' som betyr å bake eller steke i ovn, og 'Fisch' som betyr fisk. I dagens tysk betyr 'Backfisch' innbakt fisk, mens 'Bratfisch' betyr fisk stekt i panne (fra verbet 'braten': å steke).En annen forklaring på sammensetningen er at 'back' viser til området bak i båten ('die Back'), der småfisk ble lagret eller kastet over bord.På 1600-tallet ble 'Backfisch' tidvis brukt om unge studenter, noe som sannsynligvis peker tilbake på latinsk 'baccalaureus', en umoden lærd person på lavere grad. Det samme ordet finner vi i gradsbetegnelsen bachelor.Ut over 1700-tallet ble Backfisch mest brukt om unge jenter i en mellomfase mellom barn og voksen. På tysk finnes flest eksempel på bruk av ordet 'Backfisch' i denne betydningen på 1800 og 1900-tallet med en topp fra ca. 1900 til 1930.I denne tiden ble romaner og fortellinger som var myntet på unge jenter mellom ca. 12 og 16 år definert som 'Backfischromane' (ungpikebøker) som i tyskspråklig kontekst ofte var oppvekstskildringer med stereotype kvinneroller, der den unge hovedpersonens mål var å bli gift. Les mer i Store norske leksikon tysk Eksterne lenker DWDS Digitales Wörterbuch der deutschen Sprache  NAOB Det norske akademis Ordbok Litteratur Geschichte der deutschen Kinder- und Jugendliteratur. Herausgegeben von Reiner Wild. Verlag J.B. Metzler. Stuttgart, Weimar 2008.